Երկբծավոր արտույտ

Երկբծավոր արտույտ (), արտույտների ընտանիքի թռչուն։ Բնադրող-չվող է, քիչ տարածված։

Արտաքին կառուցվածք
Մարմնի երկարությունը 16-17 սմ է, թևերի բացվածքը՝ 33-41 սմ, կենդանի զանգվածը՝ 40-72 գ։

Մարմնի վերին մասը մուգ դարչնագույն է՝ խայտերով, թևերի թափահարող փետուրները՝ մոխրադարչնագույն՝ սպիտակ պտերով, կրծքին կան սև բծեր։ Պոչի փետուրների ծայրերին (բացառությամբ կենտրոնական զույգի) կան սպիտակ պտեր, որոնք լավ երևում են թռչելիս։ Կտուցը մեծ է, գլխին կա արտահայտված նախշ։ Տարածված է կիսաանապատներում, տափաստաններում։

Սննդառություն
Սնվում է խոտաբույսերի սերմերով, միջատներով։

Բնադրում 
Գարնանային վերադարձը՝ մարտի կեսերից ապրիլի սկիզբը (արուներն էգերից՝ 2-4 օր շուտ)։ Հարսանեկան խաղերի ժամանակ արուն սրնգի թովիչ ձայներ հիշեցնող երգով, թևերը մեղմ թափահարելով՝ թռչում է պտույտներով, մեղմ վայրէջք կատարում և հետապնդում մոտակայքում կքանստած էգին։ Բնադրում է ապրիլ-մայիսին՝ գետնին։ Բույնը (տրամագիծը՝ 112 մմ) կառուցում է միայն էգը՝ փոքրիկ գավաթաձև փոսիկում՝ չորացած խոտաբույսերից։

Բազմացում և զարգացում 
Մայիսի սկզբից հունիսի սկիզբը դնում է 24 մմ տրամագծով, սպիտակ՝ դարչնագույն պտերով 3-5 ձու։ Թխսակալում է էգը՝ 12-13 օր։ 11-12 օրական ձագերը (որոնք դեռևս թռչել չեն կարողանում) դուրս են գալիս բնից, կեր հայթայթում ծնողների օգնությամբ, ինքնուրույն են դառնում 30-35 օրականում։ Ձագերի կորուստը մեծ է՝ 65% (կախված է արտաքին ազդակներից)։ 
Աշնանային չուն՝ մինչև սեպտեմբերի 2-րդ տասնօրյակը։

Ծանոթագրություններ

Արտաքին հղումներ 
Երկբծավոր արտույտ - Հայաստանի թռչունները

Արտույտներ
Կենտրոնական Ասիայի թռչուններ